समय रहा होगा कल सुबह नौ के आस-पास। एक गुडिय़ा लगभग दस साल की, गली की सड़क पर धीमी चाल से टहलती हुई दिखी। फालसाई रंग के सलवार-कुर्ते में, उसके कुर्ते के गले पर सफेद धागे से मशीनी कढ़ाई हो रखी थी चेन स्टिच की। उस बच्ची का रंग था... रंग के बारे में अब क्या कहूँ आपसे...उस बच्ची पर बच्ची का ही रंग था। कटे छोटे बाल, एक तरफ की माँग निकाल कर करीने से कढ़े उन बालों में, उसने एक जोड़ा फालसाई क्लिप का लगा रखा था, पैरों में थी हवाई चप्पल और चाल थी उसकी मस्त मगन।